Arhinmäki sanoo keskeyttäneensä Meren puheenvuoron, mutta kiistää tökkimisen: ”Se oli lyhyt kiihkeä hetki”.

Katso video tilanteesta.

Pääministeri Juha Sipilä (kesk) järjesti keskiviikkoaamuna virka-asunnollaan Kesärannassa niin sanotun pyöreän pöydän tilaisuuden eduskuntaryhmille. Aiheena oli Suomen EU-puheenjohtajakausi ensi vuoden loppupuoliskolla.

Tilaisuuden jälkeen eduskuntaryhmät saivat kommentoida keskustelun antia tiedotusvälineille. Kun perussuomalaisten eduskuntaryhmän puheenjohtaja Leena Meri oli puhujavuorossa, hän oli eri mieltä yhdessä keskustelluista asioista kuin muut puhujat. Valtioneuvoston kanslian julkaisemalla videolla näkyy, kuinka vasemmistoliiton Paavo Arhinmäki ensin kurtistelee kulmiaan taustalla ja alkaa kommentoida Meren puheita.

Arhinmäki syytti perussuomalaisia valehtelusta ja kiihtyneenä heilutti voimakkaasti käsiään.

Tilaisuuden jälkeen Meri päivitti Facebookissa Arhinmäen tökkäisseen häntä tilanteessa sormellaan.

- Tilaisuuden lopuksi olin tiedotustilaisuudessa, jossa olin eri mieltä siitä, mitä muut olivat antaneet ymmärtää sekä mistä olemme eri mieltä, niin Arhinmäki hyökkäsi suoraan lähetykseen haukkumaan minua ja lopuksi tökkäsi minua rintakehään. Sanoin ettei tarvitse sentään käsiksi käydä. Arhinmäeltä ei tullut anteeksipyyntöä, Meri kirjoitti.

Meri toteaa Iltalehdelle Facebook-päivityksen pitävän paikkansa.

- Arhinmäki oli eri mieltä kanssani, tuli siihen heilumaan, huojumaan ja paasaamaan, ja tökkäsi sormella rintakehääni. Vaikka onkin eri mieltä, niin ei tarvitse käydä käsiksi, Meri sanoo.

Meren mukaan tökkäys tuntui selvästi.

- No kyllähän se tuntuu rintakehässä, kun sormella tökkää.

Valtioneuvoston videolla tilannetta ei näy, sillä Meri seisoo selin kameraan.

Feministit hyppisivät

Perussuomalaisten mukaan Arhinmäen " huono käytös " jatkui tilaisuuden jälkeen, kun Meri ja puolueen varapuheenjohtaja Laura Huhtasaari kävelivät tilaamalleen taksille Kesärannan ulkopuolella.

- Kävelimme sata metriä Arhinmäen perässä ja huomasimme hänen menevän taksiin. Tajusin heti, että hei, tuohan on meidän tilaamamme taksi, Huhtasaari kertoo.

Huhtasaari sanoo soittaneensa välittömästi Taksikeskukseen ja kertoneensa tapahtuneesta.

Huhtasaaren mukaan Arhinmäki nappasi taksin heidän nenän edestään aivan tarkoituksella.

- Täysin härski veto.

Huhtasaari ihmettelee, miksi muista puolueista ei ole puututtu Arhinmäen käytökseen perussuomalaisten naiskansaedustajia kohtaan.

- Jos kyseessä olisi joku muu kuin persut, feministit hyppisivät jo.

Ikävää, jos näin kokenut

Iltalehden tavoittama Paavo Arhinmäki suhtautuu syytöksiin ihmetellen ja myös hieman huvittuneena.

- Tuo taksihomma olikin minulle aivan uusi asia... Joudun tässä nyt menemään edustajien Ville Niinistö, Ari Jalonen ja Anna-Maja Henriksson selän taakse, sillä he olivat jo odottamassa taksia, kun menin ulos ja nousin samaan taksiin heidän kanssaan, Arhinmäki toteaa.

Välikohtauksesta Meren kanssa Arhinmäki sanoo puuttuneensa voimakkaasti Meren puheisiin, mutta ei muista tökkineensä häntä.

Syyksi Meren keskeyttämiseen tv-kameroiden edessä hän toteaa perussuomalaisten ryhmäjohtajan puheet, jotka eivät Arhinmäen mukaan vastanneet totuutta.

- En tunnistanut Meren puheista niitä keskusteluja, mitä olimme aikaisemmin käyneet ja puutuin siihen. Se oli lyhyt kiihkeä hetki, enkä ainakaan tarkoituksella häntä tökännyt. Luonnollisesti on ikävää, jos hän on asian näin kokenut.